DR | DANMARKSBLOGGEN
Udgivet den 9. november 2017 af admin
Ifølge flere medier – både udenlandske og danske – er der 140 navngivne danskere, som er nævnt i de såkaldte ”Paradise Papers” – altså skattely for milliarder og atter milliarder af kroner.
Penge, som det danske samfund og dermed velfærden, snydes for.
I Danmark er det så kun Politiken og DR, som har adgang til informationerne – og som har haft det minimum siden i weekenden. Alligevel har de to medier ikke i de dage, der er gået siden, navngivet en eneste dansker – kun sagt at der er tale om adelige, rigmænd, advokater og store firmaer.
Det synes Danmarksbloggen er for dårligt. For vi har krav på at vide, hvem der i det danske samfund har unddraget samfundet for så store summer, at det kan gøre en afgørende forskel for vores velfærd. Vi har krav på at vide, hvem der har taget vores penge og gemt dem i Bountyland.
DR og Politiken skal simpelthen bare offentliggøre de 140 navne NU, så de kan stå til ansvar for deres gerninger.
Gerninger, som har kunnet ladet sig gøre, fordi der er tale om et massivt svigt fra EU´s side, hvor skatteområdet har været henlagt i mørke i mange år – og hvor der årligt tabes 450 milliarder euro, som altså går Europas velfærd forbi.
Læs her det socialdemokratiske parlamentsmedlems Jeppe Kofods skriv om sagen fra Altinget: http://www.altinget.dk/artikel/kofod-himmelraabende-liberal-politik-har-muliggjort-paradise-papers
Udgivet i Danmark i udlandet, Etik & Filosofi	| Tagget 140 danskere, DR, Paradise Papers, Politiken	| Skriv et svar
Anmeldelse: ”Den Anden Verden”
Udgivet den 1. december 2016 af admin
Der er noget i vandet under broen. En anden verden. Det får man også i dén grad vist – endda hele to gange i første afsnit af DR´s nye julekalender ”Den Anden Verden”, som så gerne vil lave noget spændende om magi og om det at være ung, være på en bro mellem at være barn og voksen, mellem to verdner på så mange måder.
Desværre bliver det ved de gode viljer i en tv-julekalender, der er så gennemforudsigelig og i det hele taget så gennemsnitlig, at det bliver svært at ramme de tweens og de teenagere, som må være målgruppen.
For historien er både for dyster og for optaget af, hvordan man kysser rigtigt til at man kan nå de små og større børn. De vil nemlig have hygge og nisser og søde dyr. Eller i hvert fald festlige og sjove guder, feer, prinser og prinsesser og den slags fantasivæsner.
Og det fås ikke i denne julekalender, der minder mere om en klassisk nordic noir fortælling end om så meget andet, dog uden det format og den dybde som der er i mange af de nordiske skæbnefortællinger af både ældre og nyere dato.
De voksnes skuespilspræstationer skal dog roses – og især Lars Brygman og Christian Tafdrup (og formentlig også Sofie Gråbål, når hun for alvor kommer på banen dernede i den anden verden) er eminente, mens de unge igen mere er drevet af den gode vilje.
Det er synd. For historien burde ramme os lige i hjertekulen med de to tvillingesøstre, hvor den ene er extrovert og den anden introvert, men hvor begge har mistet deres far som ganske små. En far, der stod for det teater, som moderen nu tappert prøver at drive videre. Et rent eventyr som dem Brdr. Grimm samlede, og som vi efter sigende skal møde i de kommende 24 dages julekalender på DR.
Men det er alt sammen så forudsigeligt og ja, kedeligt. Danmarksbloggen er derfor ked af kun at kunne give ”Den Anden Verden” to nissehuer ud af seks mulige.
Danmarksbloggen vil dog retfærdigvis se julekalenderen og vende tilbage med en ny anmeldelse, hvis det her kun er startvanskeligheder.
Udgivet i Kunst & Kultur	| Tagget anmeldelse, Danmarksbloggen, Den Anden Verden, DR, julekalender	| Skriv et svar
Så er svinehunden HELT ude
I går i Debatten på DR2 tonede Dansk Folkeparti rent flag, da udlændinge- og integrations-ordfører Martin Henriksen sagde:
“Problemet er, at der er for mange i Danmark med muslimsk baggrund. Det er derfor, vi har disse diskussioner, konflikter, frustrationer og spændinger og diskussionen i Folketinget om religionsfrihedens grænser.”
Væk var alle tidligere forsikringer om, at der skal være plads til alle – og at Dansk Folkeparti ikke har noget imod muslimer. Her kom ord for ord det, som alle ved, at Dansk Folkeparti mener.
Den indre svinehund kom altså HELT ud, hvad også bekræftes af flg. udtalelse fra Martin Henriksen: “Vi bliver nødt til at forstå problemet for at løse det. Problemet er, at islam spiller en stor rolle i Danmark og har potentiale til at spille en endnu større rolle. Det er, hvis ikke det største, så et af de største samfundsproblemer vi har i landet. På lange stræk mener jeg, at de værdier, der er i islam, er uforenelige med de værdier, vi har i det danske samfund.”
Så kan det ikke siges tydeligere, hvad Dansk Folkeparti mener. Se artikel med link til udsendelsen her: http://www.dr.dk/nyheder/politik/df-der-er-mange-muslimer-i-danmark
Spørgsmålet herfra er så, om Dansk Folkeparti får lov til at slippe afsted med at gøre en hel religion til syndebuk. Det bør de ikke få – men måske er tonen og stemningen i Danmark allerede så hadsk og fremmedfjendtlig, at danskerne blot trækker på skuldrene – hvis ikke de ligefrem giver Dansk Folkeparti ret.
Og dét er fanme uhyggeligt for alvor, du …
Udgivet i Dagens dagsorden, Danske værdier, Demokrati & Debat, Politik	| Tagget Danmark, Dansk Folkeparti, Debatten, DR, indre svinehund, islam, muslimer, problem, samfund, syndebuk	| Skriv et svar
Afsluttende partileder-debat, del 1
Den afsluttende partileder-debat, del 1 har lige rullet over skærmen. Det var DR, der stod for den – og de 10 partiledere fik for en gangs skyld masser af tid til at forklare sig. Noget, der var rigtigt godt.
Det var også interessant, at der blev taget udgangspunkt i en konkret sag som fx en manglende læge i den lille by Haderup i Midtjylland, hvor beboerne i syv år har været nødt til at køre med bussen i tre kvarter for at komme til en læge. Noget, der fik politikerne til at tale om udkant og byer, planlove med mere.
Men uanset om de snakkede om kontanthjælp, indvandrere eller andre emner, så skinnede mærkesagerne tydeligt igennem:
Blå blok tænker i penge til dem, der har rigeligt i forvejen – og rød blok tænker i at deles om goderne.
Danmarksbloggen forudsiger, at sådan kommer det også til at gå i morgen aften, når TV2 blænder op for den afsluttende partilederdebat, del 2.
Og nej, det flytter ingen krydser, men måske en tvivler eller to finder ud af, hvad vedkommende mener – og hvem vedkommende tror (mest) på.
Danmarksbloggen synes også, at flygtningedebatten fylder så altfor meget. Vi har andre – og større – problemer: Fattigdom, social dumping, en truende brugerbetaling i sundhedsvæsenet og mange andre ting, der vil sætte store skel mellem mennesker, hvis blå blok kommer til.
Udgivet i Demokrati & Debat, Politik	| Tagget blå blok, DR, partilederdebat, rød blok	| Skriv et svar
Radikal ilddåb godkendt
Den radikale Morten Østergaard har lige været i DR´s valgstudie i noget, der bedst kan betegnes som en ilddåb for den – i denne sammenhæng – nye partileder. Han klarede det faktisk godt – og var både afslappet i sin stil og klar i sine budskaber.
Inden valgkampen mindede Morten Østergaard mest af alt om en skoledreng, men især i de sidste par dage er han trådt i karakter, især på det humane område, hvor han igen og igen betoner, at vi skal behandle flygtninge på en medmenneskelig og værdig måde.
Det tager Danmarksbloggen hatten af for. Der er nemlig brug for den slags stemmer i dansk politik – også fra midten. For det er vigtigt at give blå blok modspil og holde Socialdemokratiet på den rette kurs, så de ikke hælder for meget mod Dansk Folkeparti i iveren efter stemmer.
Stemmer er der dog næppe i den radikale ide om boligskatten, som mest af alt må betegnes som en fuser, der med fordel ikke skulle være talt så meget om.
Danmarksbloggen kunne derimod godt tænke sig, at aftenens valgudsendelse også havde handlet om dagpenge, økonomi og udenrigspolitik. For hvad vil de radikale på de områder?
Og er Morten Østergaard mere rød end hans forgænger? Noget tyder på det trods forslag om topskattelettelser, men det kunne det havde været interessant at få nærmere klarlagt – også i relation til den radikale ide om at blive længere på arbejdsmarkedet.
En god ide for mange af os, men ikke for dem, der har hårdt fysisk arbejde. Så der mangler stadig noget på det medmenneskelige område. Danmarksbloggen kan altså konkludere, at arven efter Vestager endnu sidder hos Østergaard, selvom han virker mere rund og rød.
Udgivet i Dagens dagsorden, Demokrati & Debat, Politik	| Tagget DR, Morten Østergaard, radikale, valgstudie	| Skriv et svar
SF-profil søges
Pia Olsen Dyhr har lige været i DR´s valgstudie, hvor hun helt som forventet snakkede dagpenge, klima, natur og miljø – sidstnævnte især i forhold til de skifergas-boringer, som folketinget iflg. Olsen Dyhr blev vildledt omkring af daværende miljøminister Lykke Friis (V).
Pointerne omkring dagpenge var gode, bortset fra at samarbejdet med DF´s Thuelsen Dahl næppe er noget, som SF´s bagland er rigtig glade for – og som placerer SF et sted mellem Socialdemokratiet og Enhedslisten.
Men det er jo også dér, at SF er i det politiske spektrum generelt. Hvad den placering så skal bruges til – udover at sikre Thorning fire år mere – mangler vi endnu at få svar på, også efter i aften. For SF vil ikke i regering efter dette valg.
Mange klassiske SF-sager er heller ikke længere kun SF-sager, og mange SF-vælgere går derfor i disse år til enten Enhedslisten eller til Alternativet – eller til Socialdemokratiet.
SF mangler med andre ord en klar SF-profil – og en grøn boligordning på 25.000 kroner er langtfra nok.
For man kan have en vindersag – eller en tabersag. Men SF har ingen sag – og så er man først i problemer.
Udgivet i Dagens dagsorden, Demokrati & Debat, Politik	| Tagget dagpenge, DR, miljø, natur, Pia Olsen Dyhr, SF, social dumping, valg	| Skriv et svar
Kulturens sejr i en kold tid
Udgivet den 23. januar 2015 af admin
Danskerne kan gode lide kultur. Rigtig kultur. Ægte kultur. Den langtidsholdbare kultur.
Skulle man være i tvivl, kan man blot se på gårsdagens begivenheder.
Allerførst selvfølgelig den glædelige nyhed, at Danmarks Underholdningsorkester (det der tidligere hed DR´s Underholdningsorkester) sandsynligvis overlever. Det er mere end godt nyt for orkesteret selv, for musiklivet i Danmark og for kulturen generelt.
Men også den lange kø af flere hundrede mennesker, der ventede på at komme ind på Charlottenborg i København, hvor der i går aftes var fernisering på Forårsudstillingen, fortæller, at danskerne vil kulturen, den ægte kultur, den der har et ærinde og fortæller noget – og ikke den X-Factor-orienterede kultur, som DR valgte at satse på istedet for Underholdningsorkesteret.
Det var en forkert beslutning. For danskerne vil ikke længere nøjes med tomme kalorier. De vil have substans. Kulturen har altså sejret i en kold tid. Dét er godt nyt at holde weekend på.
Husk i øvrigt at du stadig kan støtte Danmarks Underholdningsorkester.
https://www.facebook.com/pages/Bevar-DR-Underholdningsorkesteret/824288120949860
Udgivet i Dagens dagsorden, Danske værdier, Hverdagsliv i Danmark, Kunst & Kultur	| Tagget Charlottenborg, Danmarks Underholdningsorkester, DR, DR Underholdningsorkesteret, fernisering, Forårsudstilligen, kultur, kulturen, kunst, musik	| 1 svar